《送侄子靖还九经堂》
宋代·晁谦之

少师睦宗族，誉望四海尊。
具载涪翁诗，凜凜英气存。
我方继先志，爱汝贤弟昆。
郊天均霈泽，延赏光子孙。
适当强而仕，青衫拜君恩。
命驾易千里，玉麟共清樽。
半年悦清话，膏车遽还辕。
轩昂意气雄，下视鹏与鹍。
我今归兴浓，倦游怀文园。
送别已凄断，握手何忘言。
九经在践履，勤劳穷渊源。
勉为门户计，无使群议喧。
行轻则招忧，世事难重论。
忽贻内举羞，同姓古所敦。

作者简介：（1090～1154），字恭祖，其先澶州人，居信州（今江西上饶）。高宗绍兴九年（1139），为枢密院检详诸房文字，右司员外郎、权尸部侍郎。卒于铅山鹅湖。